***VIDES KONSULTATĪVĀ PADOME***

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”„ Vides aizsardzības klubs”,  „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Latvijas Permakultūras biedrība”, “Korporatīvās ilgtspējas un atbildības institūts”, un biedrība „Baltijas Vides forums”.

**Rīga, Peldu iela 26/28, LV-1494**

24.10.2022.

Nr. 1-37

**Latvijas Republikas Ministru prezidentam**

**Krišjānim Kariņam**

**pasts@mk.gov.lv**

**Ekonomikas ministrijai**

**pasts@em.gov.lv**

**Eiropas komisijas pārstāvniecībai Latvijā**

 **comm-rep-latvia@ec.europa.eu**

**Vides aizsardzības un**

 **reģionālās attīstības ministrijai**

**pasts@varam.gov**

CC: Valsts sekretāram vides aizsardzības jautājumos

Andrim Ķēniņam

andris.kenins@varam.gov.lv

*Par Skultes sašķidrinātās gāzes (LNG) termināli un energoneatkarību*

Vides konsultatīvā padomē (VKP) esošās vides ekspertu organizācijas, sekojot līdzi aktuālajiem procesiem valstī un starptautiskā telpā, kopumā izprot efektīvu krīzes pārvaldības nepieciešamību, ātrai un efektīvai enerģijas nodrošināšanai valsts iedzīvotājiem, ar ko Latvijas Republikas Ministru kabinets skaidro sabiedrībai Skultes termināļa izbūves veicināšanu, piešķirot tam nacionālo interešu objekta statusu.

Iepazīstoties ar publiski pieejamo informāciju un Piekrastes vides aizsardzības biedrības sniegto informāciju (VKP sēdē 12.10.2022.) par Skultes LNG termināļa plānošanas procesu kopumā, secinām, ka šāda objekta virzībai trūkst stratēģiska pamatojuma un ekonomiska izvērtējuma:

• Joprojām nav veikts/nav publiski pieejams Ietekmes uz vidi novērtējums un šāda apmēra projekta būvniecībā, neievērojot pilnu ietekmes uz vidi novērtējuma procedūru, pastāv ļoti lieli riski, tajā skaitā arī vides kvalitātes un drošības apdraudējums.

• Nav veikts vai nav publiski pieejams tehniski ekonomiskais pamatojums, kas cita starpā ietver: prognozētās izmaksas nākotnē; risku un ieguvumu analīzi, ieskaitot zemju atsavināšanas izmaksas, tam nepieciešamo laiku, iespējamos sodus vai kompensācijas saistībā ar ES “Putnu direktīvas” un ES “Dzīvotņu direktīvas” pārkāpumiem, par zaudējumiem ES īpaši aizsargājamo teritoriju, jeb Natura 2000 tīklam un objekta pārveidi vai demontāžu Zaļā kursa mērķu kontekstā.

• Termināļa infrastruktūras novietojuma alternatīvu izvērtējums; konkrētās vietas izvēles plusi pret mīnusiem, ieskaitot faktu, ka Skultes osta nevar nodrošināt atbilstošu infrastruktūru.

Šobrīd nav veikta/nav publiski pieejama esošo un plānoto LNG termināļu kapacitātes analīze reģionālā līmenī (Somija, Baltijas valstis, Polija). Pēc publiski pieejamās informācijas Skultes LNG termināļa attīstītāji ir iecerējuši līdz pat 5 reizēm lielāku LNG apgrozījumu gadā, nekā Latvija patērēja 2021. gadā. Attīstītāji apgalvo, ka ir iecerējuši dabasgāzi eksportēt uz kaimiņvalstīm. Taču šāda iecere ir vērtējama ļoti kritiski, jo kaimiņvalstīm - vai nu tām jau ir savs nodrošinājums, lai nosegtu nacionālo patēriņu (Lietuva), vai arī tās jau attīsta jaunu LNG termināļu izbūvi (Somija, Igaunija, Polija).

Tā vietā, lai steigā atbalstītu projektu ar nepilnīgu izvērtējumu un pamatojumu, uzskatām, ka ir nepieciešams izstrādāt plānu un nekavējoties īstenot rīcības dabasgāzes lomas samazināšanai Latvijas enerģētikā, ņemot vērā gan klimata stabilizācijas mērķus, gan tirgus apstākļus, kas nosaka, ka fosilā gāze pārskatāmā nākotnē vairs nebūs lēts energoresurss.

Vēršam uzmanību, ka pateicoties mērķtiecīgai valsts atbalsta politikai un sabiedrības iniciatīvai, mikroģeneratoru skaits Latvijā šogad, tikai nepilnos 10 mēnešos pieaudzis par 8000, pārsniedzot 10 000, to kopējai jaudai sasniedzot aptuveni 80 MW, kas jau atbilst aptuveni 10% no kopējā diennakts elektrības patēriņa Latvijā!

Ņemot vērā, cik daudz neizmantotas nemeža šķeldas biomasas, zālāju un niedrāju biomasas vēl arvien pieejams Latvijā, kā arī vēja enerģijas makro un mikroģenerācijas iniciatīvas, ir ļoti kritiski jāizvērtē LNG infrastruktūras valstiskā nepieciešamība.

Pamatojoties uz starptautisko vides tiesību non-regression principu, Latvijas Republikas Ministru kabineta lēmums - atbalstīt termināļa izbūvi un piešķirt tam nacionāla interešu objekta statusu - rada acīmredzamas pretrunas. Gan Eiropas Savienības līmenī, gan Latvijas mēroga klimata politikas tendences iezīmē skaidru virzību prom no fosilo enerģijas avotu izmantošanas, turklāt šādu investīciju objektu attīstīšana ieguldot publisko finansējumu ES un Latvijas ilgtermiņa un vidēja termiņa klimata politikas perspektīvā nav atbalstāma.

Ņemot vērā, ka par šī nacionāla interešu objekta būvniecību nav notikusi publiskā apspriešana, VKP lūdz sniegt informāciju, kas apliecina šāda objekta stratēģisku un ekonomisku pamatojumu ilgtermiņā. Lūdzam sniegt informāciju par Skultes LNG termināļa ietekmi saistībā ar ilgtermiņa, vidēja termiņa un īstermiņa Latvijas attīstības plāniem, klimatneitralitātes mērķi, Eiropas pāreju uz atjaunīgo enerģijas avotu patēriņu (“Zaļo kursu”), kā arī ekonomisko pamatojumu īstermiņa, vidēja termiņa un ilgtermiņa plānošanas perspektīvā.

Ar cieņu,

Vides konsultatīvās padomes priekšsēdētājs  Juris Jātnieks

Sagatavoja:

L. Zuze

J. Rozītis

J. Jātnieks

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU